khistorydata/jeongjo-sjw-relations huggingface dataset:
정조 21년
副校理李基讓疏曰伏以昨年三月之二十有五日有虹貫日今年四月之二日虹又如之以今比昨月差一而日差六然歲將閏矣今之四月昨之三月也則是周歲而復矣我殿下平日躋敬之學享心之德勤身恤民之治姑不暇言卽近日遇災修省之誠亦足以消異致祥奈之何災沴之作後先相印若有期也今之言者動輒引時政不曰民生之困瘁也則卽曰財用之匱竭也不曰言路之不開也則卽曰懲討之不嚴也至如黨比之日痼侈靡之風成固皆當時之急務其爲言非不切至而臣愚死罪猶以爲未也是惟在殿下也何謂也上天玄遠雖難妄測然肖其德而代其工者人君也不言而心相通若相酬答者亦人君也則人君卽一在下之天也今殿下居其位任其責殿下之一嚬一笑卽天之喜怒也一言一動卽天之功用也苟殿下大用全體動合於天則彼仁愛之天固宜悅豫之不暇豈故爲今年示警昨歲告災若是其勤且摯哉臣故曰今此之警必殿下學有所未盡實德有所未盡純有以致之也至如政令得失治象否泰猶爲末也然大賢以下之於學與德其未盡分處人猶可以目覩手指聖人則不然所爭者只毫髮耳故三月之違不違非夫子誰能指之非顔子誰能體之則今殿下之學與德其盡分也與未盡分也非但如臣愚昧所不能知雖以滿廷臣僚願忠而極言者固不能覘其閫奧明矣若其密察乎幾微戒愼乎幽隱使學必至乎十分是實德必躋乎十分是純卽殿下事耳非傍人所能贊者也故臣必曰是惟在殿下也今殿下益致力於此使日用動靜與天爲一遂至於天且不違則何憂乎天心之不豫災沴之荐警也而政令治務卽施措中一事也惠恤而民自蘇節用而財自裕恢聽受而言路自開明義理而懲討自嚴公可以破黨儉可以去侈卽在我殿下一轉眄一措手間耳豈不休哉如或曰我殿下已學至矣德全矣而災祥適爾有難傅會云則大不然夫人君事天猶孝子事父孝敬雖至而親心不豫則我猶當益起敬益起孝訟已諐於無諐之中求親心於無聲無形之際不宜曰我自盡職親適不豫云爾況上載之難測甚於慈父之易事人君之任大劇於孝子之致養乎若又曰昨年之災倍於今年而年豐民樂終歲無虞今年小警不足恤也云則尤不然昨歲之不爲災非宜爾也非適爾也職由我殿下夙夜乾惕忱誠孚格之致若粗看外面不識聖人積誠回天之竗便謂天災不足畏則是豈古人堯舜吾君之道哉惟殿下因昨歲已致之誠加目下更進之步不但使災不爲災僅比昨年而已要必令諸福畢臻迄于來玆甚至望也至於近日處分亦有關於體天之一端夫天之心未嘗不以生物爲德然天之道亦直遂而已故春生秋殺一任理而不自有王者之政亦如此賞功罰惡一循於公不欲使一毫私意參之故官之曰天命罰之曰天討日前供囚之遽除職而旋置對又何其委曲彌縫大有乖於天命天討之義乎刑政之失猶屬細事惟是我殿下之不能公無私如天之道者是臣所大懼也卽此反隅亦足爲殿下循省加勉之一大機惟殿下念哉臣以陋劣猥蒙恩造愛君一念貫頂至踵適當求助之日瀝陳藏心之悃幸勿以人微辭拙而深垂察焉仍伏念臣素痼賤疾近甚添苦昨因遇災不敢違傲而奔走供職實無其望伏乞聖慈俯垂體諒亟賜鐫免以安私分不勝幸甚臣無任云云省疏具悉大體言甚切實末端附陳中供囚之遽除職而旋置對事何可曰委曲彌縫乎爾其勿辭察職
정조 21년
丁巳四月初三日卯時上御誠正閣諸承旨持公事入侍時行都承旨洪明浩行左承旨李益運右承旨李肇源左副承旨李泰永右副承旨李海愚記事官柳遠鳴假注書李允謙記事官金景煥記注官金良倜檢校待敎沈象奎以次進伏訖上曰今日臺諫一不詣臺此豈成說乎雖値齋日合啓則猶且如例爲之況當求言之際乎諸臺一竝出牌而招致兩司吏以毋敢違牌之意分付至於所謂兩司聯箚者亦不成說疏啓間萬無可爲之道然後始乃不得已爲聯箚而今則雖當求言之時一張箚子聯書諸臺之名不過塞責而已是豈誠實底道理乎今番則各陳消弭之方以副求助之意事各別嚴飭可也上曰無公事房先退明浩益運海愚泰永退出肇源讀奏慶尙監司李亨元狀啓昆陽郡守鄭文在供語與狀辭相左委折査實馳啓事命書判付又命書傳敎曰判義禁金文淳兼帶內局之任許遞與未肅拜知義禁牌招察任上曰政官牌招開政開城留守待下批當日辭朝出榻敎上曰戶刑換房出榻敎上曰時囚罪人李弘謙尹益烈李寅華放送出榻敎上曰前承旨韓晩裕卽令來待於監印所事分付遠鳴承命出傳肇源曰日前有赴坐禁堂罷職之命而其中同義禁李漢豐則以未赴坐許遞矣今聞漢豐始因營務而未赴追後參坐云與譴罷之諸堂雖有間焉畢竟赴衙則只蒙例遞恐涉斑駁故敢此仰達矣上曰初旣不赴宜有區別而許遞則太輕以遞差更捧傳旨可也出擧條仍命退承史以次退出
정조 21년
行都承旨趙鎭寬坐行左承旨李祖承坐行右承旨洪仁浩坐直左副承旨李泰永坐右副承旨李海愚坐直同副承旨成鼎鎭坐注書柳遠鳴病一員未差假注書徐俊輔仕李允謙仕直事變假注書許栮仕
정조 21년
李海愚啓曰大司憲未差掌令洪彦燮權心彦持平金壽祖鄭宗魯在外執義李貞運牌不進監察茶時之意敢啓傳曰知道
정조 21년
李海愚啓曰漢城左尹金履翼除拜後過三日不爲出肅依定式推考警責仍卽牌招何如傳曰允
정조 21년
傳于李泰永曰諸承旨持公事入侍
정조 21년
備忘記開城留守黃昇源下直長弓一張長箭一部賜給
정조 21년
傳于李泰永曰都承旨入侍
정조 21년
李海愚啓曰右承旨李肇源禁推事命下矣依定式遞差傳旨捧入之意敢啓傳曰知道
정조 21년
李海愚啓曰判義禁洪檍牌不進推考傳旨今方捧入而姑放罪人鄭文在査啓回啓事命下之後如是違牌無意承膺事甚未安更卽牌招以爲擧行之地何如傳曰允
정조 21년
李海愚啓曰判義禁洪檍再牌不進推考傳旨今方捧入而姑放罪人鄭文在査啓回啓事命下之後如是違牌事甚未安所當更請牌招而係是一日三牌何以爲之敢稟傳曰更爲牌招
정조 21년
以執義李貞運牌不進罷職傳旨傳于李海愚曰只推
정조 21년
承旨前望單子入之趙鎭寬李祖承洪仁浩成鼎鎭落點
정조 21년
注書柳遠鳴拿處代以徐俊輔爲假注書
정조 21년
李泰永啓曰新除授同副承旨成鼎鎭以前任光州牧使方在解由未出中何以爲之敢稟傳曰勿拘
정조 21년
洪仁浩啓曰備邊司郞廳來言初十日次對進定事命下而左議政蔡濟恭身病右議政李秉模箚子入啓不得來會云矣敢啓傳曰知道
정조 21년
傳于李海愚曰未肅拜玉堂兩司許遞前望單子入之待下批牌招察任
정조 21년
傳于李海愚曰當該司謁過齋後嚴治
정조 21년
傳于洪仁浩曰以自强之意未明求衣已爲殿座而今日次對左右相皆不爲入來云左相則篤老而右相之在家是豈對揚勤諮之道乎來會之備堂先爲詣閤卽令備郞傳于右議政
정조 21년
傳于李海愚曰旣命勿捧無異於設禁日前玉堂李翊模疏亦爲還給則此臺臣知而冒呈寧有如許道理乎厥疏亦爲還給而更思其中有論及囚供句語供語之如此如彼臺臣何從而聞之以至露章論列乎金吾文書無論緊與歇未判下之前無敢先洩至於草供踏印封入體段尤有自別徑先謄傳於外間大關國法言官自言官後弊自後弊司諫鄭觀輝牌招問啓
정조 21년
洪仁浩啓曰問啓事命下矣問于備局堂上閔鍾顯李秉鼎沈煥之處則閔鍾顯以爲臣於詣閤成班之後有乍出之故遂犯離次之科致有問啓之命惶隕之極不知所達云李秉鼎以爲臣於詣閤之後未免口腹之爲累以致班次之擅離問啓之下惶懍靡措云沈煥之以爲臣於詣閤之後因有些故率爾離次致有問啓之命只切惶隕不知所措云矣敢啓傳曰知道
정조 21년
以李肇源柳遠鳴囚單子傳于李海愚曰分揀放送
정조 21년
李泰永以禮曹言啓曰今初二日所下傳敎中自今日減膳三日事命下矣三日之限止於今日自明日依例復舊封進之意分付何如傳曰允
정조 21년
李海愚以義禁府言啓曰黃海監司閔台爀狀啓內松禾前縣監權思浩時縣監尹最遠等罪狀令攸司稟處事啓下矣權思浩以泗川縣監時在任所尹最遠亦在任所云依例發遣府羅將竝拿來何如傳曰允
정조 21년
右議政李秉模箚曰伏以雲臺有報聖念惕若側修之敎求助之旨懇惻諄複有可以悅豫天心消融陰翳莊誦百回不勝欽頌仍伏念臣卽當隨諸大臣後陳箚請免而纔上自引之章方切愧悚之忱連日控籲事極煩猥遷就至此如無聞覩臣實自訟人謂斯何災祥之作未嘗不由於治忽治忽之幾未嘗不係於用捨以臣不肖而濫廁進用之列則賢者之見捨可以理推其爲幾於治忽孰大於是人事之失於下亦孰大於是也以臣區區百爾所思應天以實之道恐莫如進賢而退不肖伏乞聖明察臣言之非出備例念修省之惟在得人亟賜斥退以答朝野之望焉臣具箚待朝之際伏聞賓對有命當此聖明自强奮勵之日卽宜停箚登筵冒陳而狗馬賤疾適添於少愈之餘無以自力趨造益切惶懍俟罪之至云云答曰省箚具悉卿懇愼節殊用悶慮修省之時望在卿等之協贊卿須安心俟間卽起視事仍傳曰此批答遣史官傳諭
정조 21년
判義禁洪檍疏曰伏以臣於病伏昏涔之中金吾除旨出自特點回啓有命召牌屢降固當感激恩造竭蹶趨承而第臣狗馬賤疾四朔沈痼腰腿頑痰動輒牽引轉側須人便一籧篨近又脫着失宜重冒寒感竟夜咳喘氣息奄奄垂盡以此病狀末由蠢動成命之下連事違傲惶隕蹙蹐如添一疾玆敢冒萬死疾呼於悶下之天伏乞聖慈俯垂矜憐亟賜遞改俾保垂死之殘喘千萬至祝云云答曰省疏具悉卿其勿辭調理行公
정조 21년
敎開城留守黃昇源書王若曰舊都控三輔之界政須保障之才明廷撤六卿之班庸畀管轄之任予心惟簡僉議咸推眷玆勝國遺基寔我配京重鎭波連沁水千里襟帶之榮廻路通箕城四方物貨之輻輳地利摠三路之會勢壯關防軍容倣兩局之規權重節制惟年來弊瘼之紛起方謀矯救之圖揀朝端才識之兼全誰任保釐之責惟卿奕世華閥儲望淸朝持身也謹厚寬和望實隆於銓席居宮則淸素恬約聲績著於海藩久長六仙人或謂之沈屈纔陞八座才宜需於錯盤亶推器使之心將觀歷試之效玆授卿以開城留守兼管理使卿其毋替重寄祗服寵章分司翶翔雖多臥治之暇弊局整刷宜思坐鎭之方自餘稟裁厥有典憲於戲壯鎖鑰於留府予則弛西顧之憂參訏謨於賓筵卿庶無北望之戀花潭之舊閭必式治尙敦儒竹橋之遺躅永傳政先培義故玆敎示想宜知悉知製敎尹悌東製進
정조 21년
丁巳四月初四日卯時上御熙政堂諸承旨持公事入侍時行都承旨洪明浩左承旨宋銓右承旨李肇源左副承旨李泰永右副承旨金啓洛同副承旨李海愚記事官柳遠鳴假注書李允謙記事官金景煥記注官金良倜檢校待敎徐有榘以次進伏訖明浩銓啓洛不爲進前無公事頉稟之際亦不以房次跪奏命書傳敎曰持公事入侍時失措當該承旨遞差海愚讀奏平安監司朴宗甲狀啓罪人金志潭慈山府到配事命書判付又命書傳敎曰當該注書拿處上曰次對擧行承旨禁推出榻敎命書傳敎曰承旨前望單子入之待下批牌招察任又命書傳敎曰承旨房仍左副爲禮房又命書傳敎曰開城留守入侍賤臣出傳與開城留守黃昇源偕入進伏上曰保釐之地責任非輕而閑養之方亦似好矣於卿心何如昇源曰荐蒙簡擢之恩固萬萬感祝矣上曰保釐之任每視若閑局而今則多有釐革蘇救者卿須往哉善爲之也命先退命書榻敎曰今日次對詣閤之離次備堂罷職仍命退承史以次退出
정조 21년
丁巳四月初四日午時上御重熙堂都承旨入侍時行都承旨趙鎭寬假注書徐俊輔記事官金景煥記注官金良倜以次進伏上曰九耋侍下難以往來於近數百里之地俾卿遞歸矣近來老人凡百如何鎭寬曰幸無疾恙而伏蒙恩遞得以穩穩扶將感祝矣上曰松京事幾許釐弊而大小南面劃付後民情如何云耶鎭寬曰民情莫不欣悅而臣之莅任後豈敢曰釐正而大段有弊者則略略修擧矣兩面移屬後金川則以軍丁之分定他面爲難云矣鎭寬曰臣於赴闕之路見數三備堂蒼黃逬出聞以一時離次被罪矣當聖上遇警之日有此延訪之擧詣閤諸臣之整齊以俟道理當然乃或間出錯退雖極未安實則微事但念此時上下正宜聚會精神以講消弭之策今此處分恐似過重敢此仰達矣上曰當此修省之日欲示勤諮之意諸宰使之詣閤則霎時之間擅離班次而雖煩飭敎又不卽整齊彼二三重臣者非吏禮判則閣臣也官秩已高意想已愜些少節目間事易致闊略自不免怠慢所以似此地處尤兢兢於謹微二字而二三重臣者謹乎不謹乎然而誓戒有所重肄儀在於明日政爾商量之際卿言若此知警之方罷推何間姑以爲先從重推考傳旨中付標可也出擧條仍命退承史以次退出
정조 21년
行都承旨趙鎭寬肄儀進去行左承旨李祖承坐行右承旨洪仁浩坐左副承旨李泰永坐直右副承旨李海愚坐同副承旨成鼎鎭坐直注書柳遠鳴奉命出去一員未差假注書李允謙仕直事變假注書許栮仕
정조 21년
藥房提調沈煥之副提調趙鎭寬啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
李海愚啓曰合辭方張之時諫院無詣臺之員事甚未安大司諫柳焵一體牌招何如傳曰允
정조 21년
李泰永啓曰自明日至初八日宗廟夏享大祭親祭齋戒初九日動駕相値視事頉稟之意敢啓傳曰知道
정조 21년
李泰永啓曰宗廟夏享大祭親祭祭文當爲製進藝文提學李秉鼎待開門牌招何如傳曰允
정조 21년
傳于趙鎭寬曰諸承旨持公事入侍
정조 21년
傳于李祖承曰左承旨入侍
정조 21년
李海愚啓曰司諫鄭觀輝旣詣臺廳不爲肅謝直爲出去事甚未安推考警責何如傳曰聞有實病許遞
정조 21년
臺諫玉堂前望單子入之司諫韓光植校理沈奎魯副校理朴崙壽修撰金銑趙德潤落點
정조 21년
傳于洪仁浩曰騎馬三匹立之史官二員宣傳官一員待命
정조 21년
以司諫韓光植修撰金銑牌不進罷職傳旨傳于李海愚曰只推
정조 21년
以群山僉使閔百履肅拜單子傳于成鼎鎭曰如此風日一齊穩泊者可見誠力該僉使閔百履特爲陞敍各諸漕倉差員倡而各船頭目一人令該曹施賞卽爲點檢放船事分付
정조 21년
以漢城府民家燒燼人物致死單子判付內啓下賑恤廳爲旀昨見煙焰卽遣宣傳官摘奸形止被燒民戶三十戶中貧殘者居多人物致傷至於四名云甚爲矜惻死者另施恤典其餘生存諸戶優給空石糧米貧殘戶拔例加給該郞與進去宣傳官眼同擧行後令該廳草記爲旀結構之方該堂別加措置一體草記過齋後判尹進去慰諭仍察奠接形止待畢奠接摘奸後啓聞爲良如敎
정조 21년
李泰永以弘文館言啓曰本館上番副校理李基讓下番副修撰洪秀晩俱以宗廟夏享大祭祭官今日議政府肄儀時晝仕出去之意敢啓傳曰知道
정조 21년
成鼎鎭以賑恤廳言啓曰漢城府民家燒燼人物致死別單判付內啓下賑恤廳爲旀昨見煙焰卽遣宣傳官摘奸形止被燒民戶三十戶中貧殘者居多人物致傷至於四名云甚爲矜惻死者另施恤典其餘生存諸戶優給空石糧米貧殘戶拔例加給該郞與進去宣傳官眼同擧行後令該廳草記爲旀結構之方該堂別加措置一體草記過齋後判尹進去慰諭仍察奠接形止待畢奠接摘奸後啓聞事命下矣卽爲發遣本廳郞廳南部豆毛浦契失火人幼學申再寬等二十三戶各米十斗空石十五立良人洪振淑等七戶自漢城府以貧殘抄報故各米十斗田米七斗空石二十立被燒人恤典壯女三人各錢二兩木二疋布二疋空石十立弱女一口錢二兩木一疋布一疋空石十立竝從最優例與宣傳官眼同上下而結構之方別加措置之命蓋出於憫其失所俾卽安堵之盛意其在對揚之道宜有拔例之擧禁軍鄭壽大等草家十間以上十四戶自本廳各給錢十兩田米一石任掌金成乭等草家九間以下十六戶各給錢七兩田米一石以爲卽速結構之地而三十戶竝建之際實有材木難辦之慮戶曹收稅所必有收稅之雜木使之輕價發賣蓋覆空石亦自該曹從優題給之意分付何如傳曰允
정조 21년
正言呂駿永疏曰伏以臣猥以無似濫叨洪渥出入臺閣亦旣有年而昏謬顓蒙未效一日之責居常悚恧若負大何不意薇垣新命忽降於騎曹持被之中雲臺告警天牌有臨分義是懼冒沒出肅而揣分量材終非其任仍因蹲冒斷無是理且於曉頭赴公之際重觸風冷寒粟遍體頑痰塞胸扶舁還家宛轉牀席以此病狀實無供職之望伏乞聖明特賜鐫改以便公私千萬幸甚臣方乞免不宜贅陳而上天之警告方殷九重之憂惕政深雖是芻蕘之微亦不容泯默惟殿下垂察焉噫遇災修省卽是人君之盛節而其要則不過以實心行實政一日二日無或間斷然後始有實效而不歸虛文之科矣惟我殿下學貫天人道接勛華凡所以動靜云爲注措設施無不自精微心法之中出來則顧何待實心實政之仰勉而第玆近年以來天災疊現前後下求助之敎丁寧懇惻感動臣隣而淫沴之異又在此時臣未知此何故也此何召也而仁愛之譴告則勤且摯矣無乃對越之工或有所未孚側修之誠亦有所未盡而然耶習俗難變而朝家無靖肅之期生民日困而惠澤無下究之效至於言路有國之血脈而事關義理雖極闡明之方語涉懲討輒有禁令之設如此而尙何望天心之悅豫災異之廓淸乎遇災而求言不若無災而反躬平居淸燕之暇常有警惕奮勵之意則向所謂實心實政恐無過處而天災時變亦將不期弭而自弭矣惟殿下念哉且臣於昨日事竊有所憂歎者噫賓對之事體莫重延訪之誠意藹然此正君臣上下大警動大振作之機會而自未明而求衣經向午而臨筵諸宰旣盡詣閤臣亦進在臺廳恭竢入侍之命而竟緣大臣之不爲簉朝未免旣會且歸常時猶不當若此況修省之時乎庶僚亦不敢如此況董率之地乎其在國體虧損不細臣實爲大臣慨然也臣無任云云省疏具悉所陳當留意而昨日次對之會且歸矣予亦爲大臣深惜爾疏慨然之斥大臣豈不樂其言而悅於聽爾其勿辭察職
정조 21년
丁巳四月初五日卯時上御誠正閣諸承旨持公事入侍時行都承旨趙鎭寬行左承旨李祖承行右承旨洪仁浩左副承旨李泰永右副承旨李海愚同副承旨成鼎鎭假注書徐俊輔李允謙記事官金珍恪記注官金良倜以次進伏訖鼎鎭讀奏忠淸監司林濟遠狀啓罪人金利龍泰安郡到配事命書判付又命書傳敎曰時囚之供雖與重案有異名以草供踏印封啓未及判下之前謄出遍播事未前有推移事理政院則似無所犯觀於臺臣之言亦可推知不飭之當該判義禁加施不敍之典犯科諸郞一竝先汰後拿自首者勿論上曰昨日之風江外被燒民戶多至三十餘戶而致傷者四人云甚切矜惻使宣傳官任聖皐摘奸矣旣已犯染則不可侍衛於享日而雖初八日隨駕時渠則至廟門外落後事分付標信則捧置於政院經一夜後內入可也仍命退承史以次退出
정조 21년
丁巳四月初五日辰時上御重熙堂右副承旨入侍時右副承旨李海愚假注書李允謙記事官金景煥金珍恪以次進伏訖上曰京畿監司入侍出榻敎賤臣承命出傳與京畿監司李在學偕入進伏上曰牙山漕船臭載處果南陽界耶水原境耶在學曰果是水原境矣上曰然則水原何至今不爲啓聞別有報來於畿營者耶在學曰水原旣爲分司則如沁都例直爲啓聞初不關由於臣營矣上曰衿川地築堰云云果是墓官所爲耶在學曰招致守僕問之則當初有下敎故隄築云而非但墓官之所爲必是下輩之所慫慂爲之者也上曰寧有如許之漢乎初無下敎之如是云而所謂墓官者憑公逞私若是無嚴豈不大可痛駭者乎卿果何以處之在學曰今已毁決而衿川民亦爲喜幸云矣上曰見嶺伯狀啓則雨澤頻數云畿內則何如在學曰畿內則雨澤亦不頻數支離故牟麥大登云矣上曰故判書尹塾禮葬時列邑多有爲弊之端耶在學曰大抵禮葬時列邑貽弊亦云不些而大臣禮葬時役軍劃定例送六百名每一名捧價三錢送于本家且造建墓幕而李家若有墓幕則以價本折送統以論之本家當捧者殆近數千兩矣上曰今番大臣禮葬時亦以錢捧之耶在學曰然矣上曰原任大臣則騶率威儀未免太簡而身後則如是優禮者實爲待大臣之道也在學曰聖敎誠然矣命在學先退上曰右承旨入侍賤臣承命出傳行右承旨洪仁浩進伏訖上曰金吾郞現告中自首人果皆勿論耶仁浩曰然矣上曰自首者誰某乎仁浩曰沈師民李羲淵李宗恢則以謄書示人爲說徐有昌金胄淵則以罷座歸後傳說字句爲辭矣上曰如沈師民者必是傳播者也渠輩如是犯科而爲信王言旣命勿問則其餘四人初不犯罪獨被汰拿殊可矜也此四人亦拔於傳旨中可也仁浩曰然則禁都九人俱無當捧傳旨者矣上曰唯承旨筵退後招致諸人更加嚴飭而以沈師民李羲淵李宗恢傳播囚供合置重辟而自首之故特命分揀此後各別嚴飭之意使之書揭禁都入直處可也命書榻敎曰當該摘奸史官拿處仍命退承史以次退出
정조 21년
行都承旨趙鎭寬齋宿行左承旨洪仁浩齋宿行右承旨李益運齋宿左副承旨李儒慶未肅拜右副承旨李泰永齋直同副承旨成鼎鎭齋直注書柳遠鳴齋宿一員未差假注書李允謙齋直事變假注書許栮仕
정조 21년
傳于李益運曰領敦寧留待
정조 21년
傳于李益運曰領敦寧入侍
정조 21년
傳于李泰永曰時囚中金良倜放李敬培保放
정조 21년
傳于李泰永曰右副承旨許遞
정조 21년
洪仁浩啓曰備局有司堂上李秉鼎備局堂上趙鎭寬副提調南公轍依下敎來待矣傳曰坐直承旨與來待備堂入侍
정조 21년
李泰永以禮曹言啓曰今此宗廟夏享大祭犧牲看品依定式小宗伯與典牲署提調當爲眼同擧行而參判有闕未差令政院稟旨差出以爲及時擧行之地何如傳曰允
정조 21년
李泰永啓曰因禮曹草記宗廟夏享大祭犧牲看品小宗伯與典牲署提調當爲眼同擧行而參判有闕未差令政院稟旨差出事允下矣政官牌招開政差出待下批仍卽牌招以爲擧行之地何如傳曰前望單子入之待下批牌招察任
정조 21년
禮曹參判前望單子入之金履翼落點
정조 21년
李益運啓曰禮曹參判金履翼牌不進推考傳旨今方捧入而犧牲看品一時爲急更爲牌招何如傳曰更卽牌招使之卽爲肅拜後進去可也
정조 21년
李益運啓曰禮曹參判金履翼再牌不進推考傳旨今方捧入而犧牲看品一時爲急而謂有身病如是違牌事甚未安所當更請牌招係是一日三牌何以爲之敢稟傳曰違牌勿施更以前牌催促違牌勿捧傳旨
정조 21년
洪仁浩以兵曹言啓曰再明日宗廟擧動時本曹堂上守宮侍衛導駕及郞廳各差備當爲備員而參判未差之代令該曹口傳差出待下批牌招察任正郞一員佐郞一員今方有闕亦令該曹口傳差出以爲備員進參之地何如傳曰允正郞姑勿出代前參判仍任令政院承旨前望單子入之待下批牌招察任可也
정조 21년
承旨前望單子入之李益運李儒慶落點
정조 21년
吏曹口傳政事以洪時濟爲兵曹佐郞
정조 21년
李泰永啓曰今日齋宿承旨當爲備員而新除授承旨李儒慶以巡將已爲受牌不得出牌何以爲之敢稟傳曰今夜則使之勿用棍勿飮酒待朝納牌後牌招可也
정조 21년
兵曹口傳政事文兼單沈象奎
정조 21년
傳于洪仁浩曰行首宣傳官口傳差出
정조 21년
兵曹口傳政事以南持默爲宣傳官
정조 21년
傳于洪仁浩曰在外摠管許遞令該曹口得差出待下批牌招察任
정조 21년
摠管前望單子入之尹師國李家煥安昌君燝副摠管崔朝岳李應爀落點
정조 21년
李益運以吏曹言啓曰卽接尙瑞院牒報則以爲再明日動駕時東西班陪寶差備官本院兩官當爲備員而副直長未差卽速差出云尙瑞院副直長高萬說改差之代口傳備擬以入之意敢啓傳曰知道
정조 21년
吏曹口傳政事以李興白爲尙瑞副直長李義駿爲漢城左尹
정조 21년
李益運以吏曹言啓曰卽接尙瑞院牒報則以爲新除授本院副直長李興白時在黃海道黃州地矣再明日動駕時陪寶差備無以備員卽速變通云尙瑞院副直長李興白今姑改差何如傳曰付虛司果口傳差代可也
정조 21년
吏曹口傳政事以趙錫福爲尙瑞副直長
정조 21년
洪仁浩以都摠府言啓曰今此宗廟夏享大祭親行時寶劍侍衛守宮不可不備員而都摠管西春君爗差永寧殿獻官李源有身病三員未差寶劍侍衛無以備員令政院稟旨變通仍令該曹卽爲口傳差出以爲備員侍衛之地何如傳曰竝許遞與未差之代前望單子入之待下批牌招察任可也
정조 21년
兵曹口傳政事以趙尙鎭爲都摠管洪聖淵爲副摠管
정조 21년
以都摠管李家煥趙尙鎭牌不進推考傳旨傳于洪仁浩曰更爲牌招
정조 21년
洪仁浩以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 21년
成鼎鎭以戶曹言啓曰賑恤廳草記內南部豆毛浦失火民家三十戶戶曹收稅所雜木輕價發賣蓋覆空石亦自該曹從優題給事入啓蒙允矣禁軍鄭壽大等草家十間以上十四戶各小椽木二十箇空石三十立任掌金成乭等草家九間以下十六戶各小椽木十五箇空石二十立題給之意敢啓傳曰知道
정조 21년
洪仁浩以義禁府言啓曰時囚罪人李敬培保放事命下矣李敬培保放之意敢啓傳曰知道
정조 21년
戶曹判書李時秀疏曰伏以臣冒據重任三載于玆一味尸素觸事昏憒仰孤特達之聖恩俯違殫竭之初心日夕愧懼若隕淵谷迺自二月念後重得風痰之疾頭額之間有氣搏觸甚則刺痛如撞柱迷瞀如墮霧精神推奪食飮廢却輾轉沈淹今爲四十日矣一切曹務全事瘝曠莫重奉審修改等事未免緣臣而稽期漕船點檢亦有次堂替行之命狗馬賤疾俯勤軫恤恩造至此伏枕感泣而太室親享義重駿奔誓班肄儀拚死趨參擬待享禮旣成徐入文字以冀體諒之恩矣忽於今朝病氣大作胸膈昏塞渾體眩轉眼暗不能開口呿不能語頹倒床褥莫省人事急灌藥物尙未通利此蓋爲病日久元氣澌敗風又乘之致此斗劇目下症形萬分危惡束帶動作初無可望況今享期隔日淸齋在卽而薦俎之任自有常職非如諸享官之推移改塡則以臣病狀使之擎奉牲匣趨走廟陛誠末如之何矣與其臨急變通貽損國體不如及今解免少安臣分玆敢倩人構疏仰煩崇聽伏乞聖明亟遞臣度支之任以重享事仍治臣瀆擾之罪以肅朝綱不勝幸甚臣無任云云答曰省疏具悉疏辭許令該曹付標
정조 21년
丁巳四月初六日卯時上御誠正閣領敦寧入侍時行左承旨洪仁浩假注書李允謙記事官金景煥金珍恪領敦寧金履素以次進伏訖命書榻敎曰亞尹未差之代令該曹口傳差出待下批牌招以爲備員導駕之地履素曰近日日氣不調聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣上曰再昨之風何以登程耶履素曰再昨日則已還第矣上曰今番之行足爲疏暢矣履素曰累處省墓中間往來猶或過於疏暢矣上曰卿之平邱墳山未知幾許耶履素曰九世以下混同入占而自平邱轉往原州自原州仍還驪州遠近省掃殆近四十處矣上曰金氏何其積德累世而如是長遠也大臣省掃殆近四十處者豈不壯哉仍敎曰再昨次對筵話卿或聞之耶李明淵事不可置諸人鬼關頭且不可不一番出場故卽令拿囚捧招而所謂草供萬不成說姑俟過齋後更捧矣至於李安默事右相擔着力言之半日相持以李安默言之疏駁一重臣之故而寧或一向廢枳也予又何惜一重臣而不從朝廷之公議乎以虞舜之大聖命官之際至於命龍特言予堲讒說殄行震驚朕師欲法虞舜則何不於堲讒二字上留意也大臣則以伊日之不得蒙允過於自引以爲無面對諸宰未知末稍將何以善處也再昨日以修省之意未明臨殿諸宰亦皆詣閤而右相終不入來故畢竟會且歸矣事體亦不涉如何耶履素曰臣亦略聞之矣雲觀之報上下警惕臣固仰臨殿求助之聖意而只緣石相之不進未免賓對之且停右相亦安於心乎伏想必悚懍萬萬矣第以箚批之未承且有病情之難强未敢卽進云矣上曰前咸鏡監司入侍出榻敎賤臣承命出傳與前咸鏡監司趙尙鎭偕入進伏上曰昨年年事何如而習操設行後民隱亦有可言者耶尙鎭曰數年以來年事豐登目下民事別無可達者而但海民魚箭之弊最爲一道痼瘼矣上曰何爲而然也尙鎭曰本道揮罹防簾之弊最爲一道大痼瘼在前靑魚多捉漁利豐盛之時海民輩每當漁節不勸爭集設網設簾其數甚多稅納裕足矣近年以來魚産漸縮去益稀貴而稅額則自如流集之類年年散歸捧稅無路白徵之害漸及陸民呼冤紛紜而各邑稅納旣有定數必充乃已之故或有生意於雜魚揮罹而怯於定稅之擔當觀望不設民人呼訴皆願隨起隨稅而莫重公稅實難減數民間疾苦亦不可不軫恤故敢此仰達矣上曰旣聞之後不可仍置與該堂相議論理草記可也出擧條尙鎭曰道內各邑大同枵然加下之弊無邑不然公用策應東西那移無以塗抹以道內錢布木一年所捧分排一年用下折長補短互相較量則每患不足間多有放利條中割本取用之邑北關雖或有遺在處而南邑則擧皆加下年年如此無以支用實爲目下切悶之患每年支用似不無從中濫費之弊而大體則各樣公役耗費不少馴至於此其所矯救之策不可不爲之故敢此仰達矣上曰救弊之方令廟堂與曾經道伯人後日次對指一稟處可也出擧條尙鎭曰本道三驛中惟高山一道以關北初程凡百公役倍蓰他道而南山站凋弊尤甚位田瘠薄生理蕭條無以支保而一自長津設邑之後大小公行自平原站把起人馬由長津直抵三甲近千里往返一經此行僕痛馬瘏間多致斃而今又設厚州則其弊尤難支堪自咸興歷長津由厚州抵三水之間設置數站恐不可已故敢此仰達矣上曰此亦令廟堂一體稟處可也出擧條上曰豐沛樓果已修葺耶尙鎭曰已始役而大抵地理汚洳當初營建時未能堅築基址故不久頹圮今番則各別築基以舊材木改建而已矣上曰領敦寧曾見豐沛樓乎間數幾間也履素曰臣則足跡曾不到於北道一邊矣尙鎭曰豐沛樓自是二層閣而間數則二十餘間矣命大臣北伯先退命書榻敎曰明日親押處所仁政殿月臺爲之仍命退承史以次退出
정조 21년
丁巳四月初六日酉時上御誠正閣坐直承旨入侍時行都承旨趙鎭寬行右承旨洪仁浩假注書李允謙記事官金景煥記注官金良倜備局有司堂上李秉鼎副提調南公轍以次進伏訖上曰松都民戶延燒事豈勝矜惻甲寅七月已施之恤典其果考出耶鎭寬曰甲寅七月日記中已考出待令矣上曰守臣誰也秉鼎曰其年四月則臣待罪時也七月則李冕膺之居留時也上曰甲寅四月則發遣徐有聞慰諭奠接而每戶各給還穀一石矣卿其記憶耶秉鼎曰徐有聞下來前自本府已施恤典而大戶則米五斗中戶則米三斗小戶則米二斗此則不待覆啓而給之及其徐有聞下來後又各給還穀一石此是曠絶之恩也松民亦皆含恩飽德殆若相忘於失所之爲憂悶也上曰備局謄錄持入沈象奎入侍事分付賤臣承命出傳與檢校待敎沈象奎偕入進伏上曰都承旨於松都可謂一路福星旣遞之後松民想切去後之思矣仍命書傳敎曰觀此松留狀啓府內被燒民戶至於二百戶之多念其失所之狀極爲矜惻恤典則似已題給而豈可循例看過乎慰撫奠接之方自有甲寅已行之近例發遣文兼宣傳官沈象奎與守臣眼同慰諭有身役者身役蠲減無役者代給粟竝依前例特給之意令廟堂星火分付守臣處官助物力期於斯速結構畢奠接後形止狀聞事一體分付又命書榻敎曰玉堂中時帶文兼人改差令該曹口傳差代其中一窠前文兼沈象奎口傳單付敎象奎曰敦義門今方留門矣汝須達夜馳往明日內得達慰諭於失火民人而與守臣相議啓聞可也命出標信及符驗傳給宣傳官及禁軍可也賤臣承命傳給仁浩曰標信宣傳官例於階上聽傳敎而徑入楹內萬萬駭然所當重勘而本院請推之外無他可施之罰何以爲之乎上曰過齋後令兵判決棍後拿處不能檢飭之行首宣傳官汰去入直承傳宣傳官過齋後亦爲拿處可也出擧條命書榻敎曰前備堂趙鎭寬李書九備堂還差仍命退諸臣以次退出
정조 21년
行都承旨趙鎭寬齋宿行左承旨洪仁浩齋宿行右承旨李益運齋宿左副承旨李儒慶齋直右副承旨李泰永齋宿同副承旨成鼎鎭齋直注書柳遠鳴差祭一員未差假注書黃基天齋宿李允謙齋直事變假注書許栮仕
정조 21년
趙鎭寬啓曰來十一日朝參日次矣敢稟傳曰停
정조 21년
李泰永啓曰來十一日專經文臣殿講日次矣敢稟傳曰日次儒生殿講日同爲之可也
정조 21년
李泰永啓曰來十一日輪對日次矣敢稟傳曰殿講日待令
정조 21년
李泰永啓曰明日大駕詣宗廟入齋室後王大妃殿惠慶宮問安何承旨進去乎敢稟傳曰同副承旨進去
정조 21년
傳于洪仁浩曰在外行首宣傳官改差令該曹口傳差出
정조 21년
兵曹口傳政事以李漢興爲宣傳官
정조 21년
以都摠管李家煥再牌不進推考傳旨傳于洪仁浩曰傳旨勿施以前牌嚴飭
정조 21년
吏曹口傳政事以鄭存中爲分內醫院提調
정조 21년
洪仁浩啓曰都摠管李家煥屢度飭敎之下來詣闕外謂有身病終不承牌事體所在誠極未安從重推考何如傳曰允
정조 21년
注書柳遠鳴差祭代以黃基天爲假注書
정조 21년
傳于李泰永曰發遣吏郞諸執事淸齋與否摘奸以來
정조 21년
洪仁浩以禁衛營言啓曰今四月初八日宗廟擧動時依兵曹節目城上斥堠十四處哨官十四員京標下軍五十六名伏兵六處哨官六員京標下軍二十四名竝爲嚴飭定送而還宮後依例撤罷之意敢啓傳曰知道
정조 21년
丁巳四月初七日辰時上御仁政殿月臺親押入侍時行都承旨趙鎭寬行左承旨洪仁浩行右承旨李益運左副承旨李儒慶右副承旨李泰永同副承旨成鼎鎭記事官柳遠鳴假注書李允謙記事官金景煥記注官金良倜一提學鄭民始二提學沈煥之檢校待敎徐有榘以次侍立上具翼善冠衮龍袍乘輿出萬安門御仁政殿月臺泰永跪進香祝上親押訖敎曰引儀東西唱爲誰益運曰東唱尹夔欽西唱崔日運云矣上曰七祀傳香果同行於臺上耶泰永曰然矣敎民始曰戶判懸病故卿爲薦俎官耶民始曰然矣上仍乘輿入萬安門還內諸臣以次退出
정조 21년
行都承旨趙鎭寬隨駕宿行左承旨洪仁浩隨駕直行右承旨李益運隨駕直左副承旨李儒慶隨駕宿右副承旨李泰永隨駕宿同副承旨成鼎鎭隨駕宿假承旨魚用謙守宮直注書柳遠鳴差祭一員未差假注書黃基天隨駕宿李允謙隨駕直事變假注書許栮守宮直
정조 21년
王大妃殿惠慶宮朝夕遣承旨問安答曰知道
정조 21년
洪仁浩啓曰司僕內乘來言捲簾取稟傳曰捲三面
정조 21년
李泰永啓曰禮貌官來言百官稟旨就次傳曰知道
정조 21년
成鼎鎭啓曰臣王大妃殿惠慶宮問安進去下直之意敢啓傳曰知道
정조 21년
傳于洪仁浩曰卿宰未付軍職人令該曹口傳付軍職
정조 21년
兵曹口傳政事護軍洪明浩徐龍輔
정조 21년
李泰永啓曰王大妃殿惠慶宮夕問安何承旨進去乎敢稟傳曰都承旨進去
정조 21년
趙鎭寬啓曰臣王大妃殿惠慶宮夕問安進去下直之意敢啓傳曰知道
정조 21년
傳于洪仁浩曰今夜弛禁
정조 21년
洪仁浩以兵曹言啓曰依下敎隨駕禁軍及駕後禁軍武藝別監內吹兼內吹近仗軍士標下軍兵等處蒸太分饋之意敢啓傳曰知道
정조 21년
洪仁浩以壯勇營言啓曰依下敎本營隨駕將校軍兵及武藝別監等處蒸太分饋之意敢啓傳曰知道
정조 21년
洪仁浩以訓鍊都監言啓曰依下敎隨駕將校軍兵等處分饋蒸太之意敢啓傳曰知道
정조 21년
洪仁浩以禁衛營言啓曰依下敎斥堠伏兵把守將校軍兵等處分饋蒸太之意敢啓傳曰知道
정조 21년
洪仁浩以御營廳言啓曰依下敎駕前別抄及留陣將校軍兵等處蒸太分饋之意敢啓傳曰知道
정조 21년
丁巳四月初八日辰時上詣宗廟擧動入侍時行都承旨趙鎭寬行左承旨洪仁浩行右承旨李益運左副承旨李儒慶右副承旨李泰永同副承旨成鼎鎭假注書黃基天李允謙記事官金景煥金珍恪一提學鄭民始二提學沈煥之檢校待敎徐有榘以次隨駕上具遠遊冠絳紗袍乘輿出交泰門永淸門由明政門降輿乘輦出弘化門進發詣宗廟洞口降輦乘輿入廟門詣齋殿上曰神門外百官整齊後入稟引儀分引宗親文武百官先就廟東門外分東西序立左通禮跪啓中嚴少頃又啓外辦上改具冕服以出左右通禮前導至東門外左通禮跪啓請執圭鎭寬跪進圭上執圭詣望廟禮位西向立右通禮跪啓請鞠躬四拜興平身上行四拜禮左右通禮前導入自正門由東階陞詣廟內第一室奉審次詣各室奉審竝如上儀訖左右通禮前導仍詣省器位視滌濯執事者擧羃告潔省器訖還出東門外仍詣永寧殿就板位行四拜禮詣殿內奉審省器竝如宗廟儀訖上曰以兼春秋一員爲假通禮使之前導還出殿東門外步過前路還詣齋殿改具遠遊冠絳紗袍以出禮曹判書跪啓請執圭鎭寬跪進圭上執圭禮曹判書前導詣省牲位南向立禮曹判書跪啓請省牲上曰諸執事擧行斯速整齊爲之事分付益運承命出傳掌牲令帥其屬牽牲自東行過少進北向跪擧手曰腯諸大祝各巡牲一帀西向擧手曰充省牲訖還詣齋殿上曰禮判與廟司入侍賤臣承命出傳與行禮曹判書閔鍾顯廟司令安命遠金履禮直長李仁祜副奉事李厚延偕入進伏上曰齋殿屛風圖中儀式果無遺漏者耶命遠等曰別無遺漏者矣上曰登軒歌式何不載之故判書鄭尙淳爲禮判時筵稟定式例用登軒歌而此圖式中無之何也禮判詳考更稟可也又敎曰守僕輩果能講陳設圖否命遠等曰近亦講習矣上曰非但守僕之爲講習廟司亦爲講習則字句間雖不能融會貫通如治經生之越講而大體節次則自然習熟亦必着念爲之也鍾顯曰開講吉日姑俟師傅上來後臨時涓擇乎上曰臨時更稟可也師傅何間抵京云也鍾顯曰十六七日間當抵京云矣命書傳敎曰五禮儀序例齋戒條有曰大祀守衛壝門者淸齋一宿註曰每門護軍二人每隅隊長一人攝事則竝隊長宗廟永寧殿同此謂廟社親行大享及攝享也又於中祀有曰文廟門及凡壝門同制禮之義本自如此此規未知自何時不爲遵行近於親享時廟社神門權令兵曹摠府郞中守之挾輦軍列立門外雖幸脗合於禮書攝祀則不爲而中祀亦不擧論旣覺之其所修明不可緩自今申復舊制而五禮原儀成於五衛時曰護軍曰隊長而今之護軍文蔭武卿宰從二品以上也隊長卽旅帥隊長也古今之異宜此則勿論守門護軍則用武臣付祿堂上爲可此類爲挾輦將爲考喧將年前以不緊置之可謂太閑歇此後就五禮儀所載祭享時守門護軍酌量人員淸齋後進詣而亦依挾輦考喧等將望筒啓下之例兵曹主管親享時則依近例兵摠郞守門事分付仍命退諸臣以次權退
정조 21년
行都承旨趙鎭寬坐行左承旨李益運坐行右承旨金履翼坐直左副承旨李儒慶坐右副承旨李海愚坐直同副承旨成鼎鎭坐注書柳遠鳴仕一員未差假注書李允謙仕直事變假注書許栮仕
정조 21년
李儒慶啓曰明日常參經筵取稟傳曰停
정조 21년
成鼎鎭啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 21년
李益運啓曰御營廳將官來言今日本廳軍兵日次私習云矣敢啓傳曰後日次爲之
정조 21년
李益運啓曰都摠管李家煥特敎申飭之下屢度催促而謂有身病終不承膺莫重命牌經宿闕外揆以事體萬萬未安從重推考何如傳曰允更爲牌招
정조 21년
傳于成鼎鎭曰同副承旨入侍
정조 21년
成鼎鎭啓曰大司憲未差掌令洪彦燮權心彦持平金壽祖鄭宗魯在外執義李貞運牌不進監察茶時之意敢啓傳曰知道
정조 21년
以都摠管李家煥牌不進推考傳旨傳于李益運曰更爲牌招
정조 21년
承旨前望單子入之金履翼李海愚落點
정조 21년
以右承旨金履翼牌不進推考傳旨傳于成鼎鎭曰更爲牌招
정조 21년
以右承旨金履翼再牌不進推考傳旨傳于成鼎鎭曰行公於亞卿再違於承宣何也事體所在豈不未安勿施仍以前牌催促
정조 21년
傳于李儒慶曰八耋大臣之駿奔於親享於古未聞況步屧如飛登降不差在卿豈特爲稀貴卽朝廷之吉祥善事也還第之後不瑕有憊意損節耶遣承宣問卿安否卿其附奏事坐直承旨傳諭于左議政
정조 21년
以李甲會囚單子傳于成鼎鎭曰分揀放送
정조 21년
以閔植囚單子傳于成鼎鎭曰附過放送
정조 21년
以水原留守趙心泰狀啓牙山倉漕船致敗穀物拯出事傳于李儒慶曰彼界此疆是豈推諉之事乎當該判官罷職事回諭
정조 21년
以京畿監司李在學狀啓牙山倉漕船致敗旣是水原境具格狀聞等事自該府擧行事傳于李儒慶曰此疆彼界是豈推諉之事乎當該府使罷職事回諭
정조 21년
以開城留守黃昇源狀啓民家燒燼事傳于成鼎鎭曰一依前下傳敎施行事回諭
정조 21년
以廣州留守徐有隣狀啓民家燒燼事傳于李海愚曰卿其拔例顧助期於斯速結構奠接之地事回諭
정조 21년
李儒慶以奎章閣守宮檢校直提學意啓曰夜間閣內諸處無事之意敢啓傳曰知道
정조 21년
李儒慶以弘文館言啓曰修撰金銑疏批已下卽爲牌招察任何如傳曰允
정조 21년
成鼎鎭以兵曹言啓曰今四月初九日立夏改火進上時宗廟署社稷署永禧殿永寧殿景慕宮毓祥宮宣禧宮依例改火奎章閣議政府承政院漢城府一體頒火之意敢啓傳曰知道
정조 21년
金履翼以兵曹言啓曰卽接西所衛將崔秉敎牒報則明禮門西邊新築宮墻內面一間許椽木蓋板朽傷缺落處今已修改云晝察夜巡軍兵解送之意分付該營何如傳曰允
정조 21년
李海愚以一所巡廳言啓曰去夜初更四點量犯夜人出身尹東臣禁衛營哨官金樂豐執捉竝移送兵曹之意敢啓傳曰知道
정조 21년
金履翼以兵曹言啓曰今四月初七日一所巡廳犯夜被捉出身尹東臣禁衛營哨官金樂豐依更數嚴棍十度之意敢啓傳曰知道
정조 21년
金履翼以備邊司言啓曰燈夕觀燈自是昇平盛事而今年則以豐登之故鄕外老幼扶携來觀者尤爲數多而似聞南北山近處該掌營門分送軍卒禁斷遊人不得觀光云事極可訝卽爲査問則訓局將校所告內慮損稚松多定軍卒禁斷新種松處雜遝之弊矣無識軍卒竝與元不種松之處亦皆禁斷不善擧行之罪在所難免云禁營則種松各麓外不爲禁斷而以其多定軍卒之故或不無不當阻搪而阻搪處云禁養稚松之政雖不可不嚴竝與不種松之處渾爲禁斷以致遊人之落莫者有駭瞻聆而亦不無差等之別當該西道參軍先汰後拿南道參軍拿問處之何如傳曰必是無識軍卒所爲參軍亦官員豈有公然勿令觀光之理乎令兵判拿入嚴飭作挐軍卒亦令決棍於人衆共觀處可也
정조 21년
金履翼以訓鍊都監言啓曰回兵曹草記明禮門西邊新築宮墻內面椽木二箇腐傷蓋板及瓦子一間許缺落處今已修改晝察夜巡金虎門軍八名還入直所將校解送之意敢啓傳曰知道
정조 21년
金履翼以禁衛營言啓曰本營分授明禮門西邊新築宮墻內面一間許椽木蓋板朽傷缺落今已修改晝察夜巡軍兵解送事自兵曹草記矣把守訓局軍還入西營直所本營哨官解送之意敢啓傳曰知道
정조 21년
修撰金銑疏曰伏以臣向叨是職目見駭悖之疏不勝憤惋略效懲討之義恩批未承原疏還給拙語之不槪聖心固所自訟而微蹤之復廁經幄實難抗顔間者恩除雖蒙卽遞日月愈久悚恧冞切今承特授之命又値求言之際義當竭蹶趨承之不暇而終不敢冒沒出膺又自速慢蹇之誅伏乞聖明亟賜鐫免俾安賤分焉臣旣不以見職自居且學識寡陋至於講究消弭之策仰贊修省之工則臣不敢擬議而適有目下數事略此附陳焉大臣之新膺重卜實叶輿情而謨猷密勿上下交孚協贊一初之治朝野方拭目而登筵陳奏縷縷懇懇亶出於至公無我之心殿下於此特許嘉納則非但人情悅服亦有光於聖德而一兪之音終始靳持大非群下所仰望於今日者也其在敬禮之方亦不宜如是邁邁臣謂亟從初筵之奏俾盡嘉猷之告焉方今天災告警聖心興惕側席虛已至誠求助則是宜開導群言不使沮却而昨日亞諫之疏臣未見其原本雖未知疏中所論之爲何語要之爲應旨言事採納與不採納惟在聖衷之斟量而不賜一字之批卽地斥退是豈當初求言之本意而尤豈不有損於大聖人不咈之盛德也哉臣亦未承批中一人誠不敢論及此事而且聞向日一儒臣疏之事關聲討者又有還給之命亦不能無憾於我聖上翕受敷納之量而竊恐從此無進言之人矣故臣不避嫌瀆敢此冒陳伏乞近日臺臣儒臣之疏一倂賜批俾原疏得以頒示焉臣無任云云省疏具悉
정조 21년
宗廟夏享大祭親祭敎是時亞獻官左議政蔡濟恭終獻官右議政李秉模進幣瓚爵官吏曹判書李秉鼎奠幣瓚爵官吏曹參議蔡弘遠薦俎官行左參贊鄭民始禮儀使行禮曹判書閔鍾顯典祀官奉常正金晦彬廟司令安命遠宮闈令尙膳劉仁獐金完碩曺壽喆方得賢金始采康壽甲堂上執禮行副護軍申耆堂下執禮執義李貞運第一室執尊副應敎朴載淳第二室執尊副司果李儒修第三室執尊副校理李基讓第四室執尊副司果李升運第五室執尊副司果申絢第六室執尊司僕正張至顯第七室執尊副司果申龜朝第八室執尊兵曹正郞鄭晩錫第九室執尊正言呂駿永第十室執尊副司果宋翼孝第十一室執尊副司果沈興永第十二室執尊典籍鄭履綏第十三室執尊副司果尹序東第十四室執尊副司果尹羽烈第一室大祝副修撰李翊模第二室大祝校理尹悌東第三室大祝應敎韓用鐸第四室大祝副司果李羲甲第五室大祝副司果鄭來百第六室大祝副修撰洪秀晩第七室大祝副司果金履喬第八室大祝修撰金銑第九室大祝副司果朴鍾淳第十室大祝副校理朴崙壽第十一室大祝副司果金近淳第十二室大祝副司果徐有榘第十三室大祝副司果尹益烈第十四室大祝副司正李存秀第一室祝史副司果金熙采第二室祝史副司果金孝眞第三室祝史副司果李基慶第四室祝史副司果韓興裕第五室祝史副司果鄭弼祚第六室祝史副司果吳大坤第七室祝史副司果宋知濂第八室祝史吏曹正郞李東煥第九室祝史副司果鄭魯永第十室祝史副司果吳翰源第十一室祝史副司果金熙華第十二室祝史副司果洪秉臣第十三室祝史副司果趙萬元第十四室祝史正言閔命爀第一室齋郞副司果洪樂敏第二室齋郞副司果金和鍾第三室齋郞副司果玄重祚第四室齋郞副司果丁志元第五室齋郞禮曹正郞金熙周第六室齋郞注書柳遠鳴第七室齋郞副司果洪時溥第八室齋郞副司果趙台榮第九室齋郞副司果申溆第十室齋郞副司果權晙第十一室齋郞副司果張至冕第十二室齋郞副司果李海淸第十三室齋郞副司果李垿第十四室齋郞兵曹正郞沈鎜第一室捧俎官戶曹正郞尹光心第二室捧俎官副司果朴秉遠第三室捧俎官尙衣主簿鄭冕綏第四室捧俎官刑曹佐郞鄭持容第五室捧俎官漢城主簿徐有膺第六室捧俎官敦寧主簿閔致成第七室捧俎官司僕主簿李晩祥第八室捧俎官敦寧判官徐在修第九室捧俎官司饔主簿金基厚第十室捧俎官戶曹佐郞金明淳第十一室捧俎官工曹佐郞趙鎭球第十二室捧俎官平市令徐有惇第十三室捧俎官刑曹正郞李觀秀第十四室捧俎官戶曹正郞李周憲盥洗位禮曹佐郞韓始裕典籍趙恒存韓錫仁李志容亞終獻盥洗位典籍申義淳掌牲令典牲判官鄭時養協律郞掌樂正朴瑞源贊者引儀尹夔欽崔日運謁者兼引儀金樂敏李永薰贊引兼引儀安枰黃稔祭監監察李卿尹尹心約七祀獻官副司果李厚源祝史兵曹佐郞洪致榮齋郞義盈直長林周喆功臣獻官司僕僉正朴宗厚祝史典籍閔致載齋郞司饔直長朴和源
정조 21년
丁巳四月初九日丑時上詣宗廟夏享大祭親行入侍時行都承旨趙鎭寬行左承旨洪仁浩行右承旨李益運左副承旨李儒慶右副承旨李泰永同副承旨成鼎鎭假注書黃基天李允謙記事官金景煥金珍恪一提學鄭民始二提學沈煥之檢敎待敎徐有榘以次侍立禮儀使跪啓外辦訖上具冕服以出禮儀使跪啓請執圭鎭寬跪進圭上執圭禮儀使前導上入自正門詣板位西向立禮儀使跪啓請行事協律郞跪俯伏擧麾作樂禮儀使啓請鞠躬四拜興平身上行四拜禮仍行晨祼禮次詣盥洗位北向立鎭寬等跪取匜興沃水又跪取槃承水上盥手鎭寬等跪取巾以進上帨手訖禮儀使啓請執圭上執圭禮儀使前導上陞自阼階詣第一室尊所西向立登歌作樂執尊者擧羃進幣瓚爵官酌鬱鬯泰永以瓚受鬱鬯禮儀使前導上詣神位前北向立禮儀使啓請跪搢圭上跪搢圭在位者皆跪益運奉香盒泰永奉香爐跪進上三上香益運奠爐于案泰永以瓚授進幣瓚爵官進幣瓚爵官捧瓚跪進上執瓚灌地訖進幣瓚爵官捧幣跪進上執幣獻幣以幣授奠幣瓚爵官奠于案上仍執圭俯伏興平身次詣各室上香祼鬯奠幣竝如上儀訖仍降自阼階復位上曰左承旨進詣永寧殿行事時獻官以下諸執事進爵奠爵等節各別致敬盡禮事申飭可也仁浩承命進去仍行初獻禮上陞自阼階詣第一室尊所西向立登歌作樂執尊者擧羃進幣瓚爵官酌𨣧齊益運等以爵受酒上詣神位前北向立仍跪搢圭在位者皆跪進幣瓚爵官捧爵跪進上執爵獻爵以爵授奠幣瓚爵官奠于神位前上仍執圭少退跪大祝進神位之右東向跪讀祝文訖上仍詣各室獻酌竝如上儀訖仍降自阼階復位上曰功臣位行禮斯速爲之而承旨進往申飭可也泰永承命進去上曰功臣位版禮畢收納時守僕輩每致䙝慢之歎云今番則注書一員落後當其收納時各別致敬照數以納可也謁者引亞獻官左議政蔡濟恭行亞獻禮訖還復位上敎濟恭曰奠獻升降之際得無勞乎濟恭曰賤脚戰澁趨走之際未能盡誠於駿奔之禮伏不勝悚惕之忱矣謁者又引終獻官右議政李秉模行終獻禮訖上敎益運曰承旨姑留以待撤饌時各別申飭毋或䙝慢而廟內修掃亦爲精潔毋欲速還待明朝復命可也仍詣飮福位西向立進幣瓚爵官捧爵北向跪進禮儀使啓請受爵上受爵飮訖薦俎官捧俎北向跪進禮儀使啓請受俎上受俎以授承旨仍降復位禮儀使啓請四拜上四拜訖命撤籩豆軒架作樂上又四拜仍詣望燎位北向立諸大祝以幣焚於爐上望燎訖禮儀使跪啓禮畢上還詣齋殿釋冕服改具遠遊冠絳紗袍通禮跪啓外辦上乘輿至廟門前敎廟司安命遠等曰樹木太甚蓊翳姑待木葉茂密後當爲疏滌之擧而此亦各別致敬致愼毋或喧擾於肅敬之地可也此則專委於李仁祜汝須着念擧行也命遠等承命退出仍出廟門降輿乘輦進發入弘化門由明政門上曰侍衛落後入永淸門交泰門還內諸臣以次退出
정조 21년
丁巳四月初九日卯時上御重熙堂右副承旨入侍時右副承旨李泰永假注書李允謙記事官金景煥記注官金良倜以次進伏訖命書傳敎曰牙山臭載之漕船船格等移送南陽府推覈事分付畿營又命書傳敎曰左承旨右副承旨許遞前望單子入之待下批牌招察任仍命退承史以次退出
정조 21년
行都承旨趙鎭寬坐行左承旨李益運病行右承旨金履翼坐左副承旨李儒慶坐直右副承旨李海愚坐同副承旨成鼎鎭坐直注書柳遠鳴仕一員未差假注書李允謙仕直事變假注書許栮仕
정조 21년
大殿王大妃殿惠慶宮中宮殿內閣政院玉堂翌日口傳問安答曰知道大殿朝廷二品以上六曹堂上大司諫翌日單子問安答曰知道
정조 21년
藥房提調沈煥之副提調趙鎭寬啓曰淸廟親享夏禴禮成徹宵將事侵曉回鑾伏未審日間聖體若何寢睡水剌之節何如臣等率諸御醫趁早入診詳察聖侯爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 21년
李海愚啓曰明日常參經筵取稟傳曰停
정조 21년
金履翼啓曰大司憲未差掌令洪彦燮權心彦持平金壽祖鄭宗魯在外執義李貞運傳旨未下監察茶時之意敢啓傳曰知道
정조 21년
金履翼啓曰備邊司郞廳來言今日賓廳日次而朝廷翌日問安相値不得來會云矣敢啓傳曰知道
정조 21년
金履翼啓曰御營大將李漢豐以本廳習陣明日出去矣兼帶左邊捕盜大將命召及大將牌傳令牌何以爲之敢稟傳曰仍佩往來
정조 21년
同副承旨成鼎鎭書啓臣敬奉聖敎馳往傳諭于南部會賢洞二間屛門契議政府左議政蔡濟恭所住處則以爲臣之昨日駿奔不過臣分之當然只以有事爲榮千萬夢想之外承宣儼臨齎示十行恩敎而褒嘉之意溢於辭旨至問損節有無臣是何人敢當此曠古之恩禮乎竊念臣之生於太平老於太平犬馬之齒隔八旬無多此莫非仰賴我聖上陶鑄壽域之化臣何力焉至於昨日亞獻禮之順成身在咫尺陪班仰覩誠意洞屬玉趾不憚勞憊愚忱倍激不敢自有其身而其奈癃病之餘賤脚戰澁趨走之儀不能副肅敬之誠中心惶愧不知所措今乃以必欲慰藉之聖心至諭步屧如飛登降不差聖人之敎或恐有違於實境實際耶賤質依前蠢動別無憊損王靈攸濟只庸攢祝而已云矣敢啓傳曰知道
정조 21년
偕來承旨金達淳狀啓臣擎奉聖諭本月初四日馳到忠淸道文義縣是白乎則以大護軍宋煥箕赴朝次同日發行亦爲來到于該縣是白乎等以仍以傳諭則以爲臣今當月初有不敢稽延日字違越恩命强病登程纔到文義地不意近侍宣傳聖諭辭旨隆摯區區賤分益不勝惶蹙之至云而臣竊見其久病之餘實無排站趲程之勢似當一兩日休歇次次觀勢前進是白乎所臣旣承偕來之命姑爲仍留隨往計料緣由馳啓事踏啓字
정조 21년
以執義李貞運司諫韓光植正言呂駿永牌不進罷職傳旨傳于金履翼曰只推
정조 21년
以修撰金銑牌不進罷職傳旨傳于李海愚曰只推
정조 21년
李海愚以弘文館言啓曰修撰金銑旣有只推之命副修撰李翊模連呈辭單不爲行公竝卽牌招察任何如傳曰允
정조 21년
金履翼以吏曹言啓曰贈諡忠毅公柳彙進延諡今四月二十六日定行於全羅道光州地云矣敢啓傳曰知道
정조 21년
金履翼以兵曹言啓曰備邊司草記燈夕觀燈自是昇平盛事今年則以豐登之故鄕外老幼扶携來觀者尤爲數多而似聞南北山近處該掌營門分送軍卒禁斷遊人不得觀光云當該西道參軍先汰後拿南道參軍拿問處之事傳曰必是無識軍卒所爲參軍亦官員豈有公然勿令觀光之理乎令兵判拿入嚴飭作拿軍卒亦令決棍於人衆共覩處可也事命下矣依傳敎臣通街路上衆民所覩處開坐南道參軍丁海翼西道參軍李學道拿入謹以傳敎內辭意嚴飭後觀光人要路阻搪作拿南道禁衛營軍全德元等九名西道訓局軍柳成甲等六名査實決棍之意敢啓傳曰知道
정조 21년
禁府啓目前修撰李明淵原情白等矣身所被之惡名實是萬戮猶輕而矣身所秉之愚忠亦有一段未泯者尙今戴頭於人間已出自分之表而惟恐抱冤於地下長爲不瞑之物席藁窮廬涕泗爲命窮天徹地無所自訴日夕悲號於先人之墳自痛無面於歸見之日是白加尼不意置對之命特開申暴之路天地生成之渥父母顧覆之慈往古來今愈隆愈摯千古爲人臣含恨入地者皆當感泣於冥冥之中況矣身不待剚腹披腸而庶或自明者乎弸中崩迫之辭莫能裁抑濫猥煩屑之誅固所甘心是白齊矣身春初上疏直是天奪其魄嗚呼歲前兩囚之罪卽人得以誅者也伊日處分永有辭於天下萬世則矣身以何心腸敢懷營救之意不滿之心而只緣痛陳之辭未達嚴討之志未暢以致身陷罔測罪合罔赦是白乎所噫噫痛矣此輩罪犯雖發於昨冬溯究源流種落已然矣身常欲一疏劈破以攄皮裏蓄積而徒懼伐異之罪姑守緘口之戒今當身名汚衊心事莫暴何所顧藉不善其將死之言也嗚呼在昔辛壬之事尙忍言哉左戚右豎締結交通角論於建儲之時稔惡於代聽之日而凶謀莫售則大變屢作釀兵於戊申宗社幾危煽禍於乙亥倫彝殆息猶蒙我先大王大度如天神武不殺之盛德至仁遺醜餘蘗至今滋長宜其改心革面羞前之爲感祝國恩全保私分而樂禍未艾逐臭不已傾心托跡如水赴壑者志意相感如膠投漆世爲門生代作宿處牢不可破誰復間之自夫此輩之合于此家其所經營謀劃小則戕害士類大則脅持君父於是厚謙挾麟漢而爲逆乙丙滔天之禍宗祊之賴以復安者天目耇輝恒簡異世共腸能述鏡夢岐塗同貫其始出於圖柄而濟私其終歸於構禍而犯上者辛壬乙丙如印一板誰慫慂而若此孰主張而如彼也趨向雖殊氣味互合轉相染汚打成一套世道之變於斯爲極乃我聖上穆然深思廓然遠慮爰命諸臣纂成一部明義錄其義例則仰述於闡義昭鑑而其徽奧則實包於某年義理服魑魅於禹鼎揭日星於天衢精義大法直與春秋同符可謂建天地而不悖質鬼神而無疑爲人君而不可不知爲人臣而不可不讀也然而讀是書者只知爲乙丙義理而不知爲某年義理則讀猶不讀也只知爲乙丙與某年之義理而不知其權輿於辛壬義理則讀猶不讀也是書之作庶乎沈溺者自返糾結者自解勇者斷腕怯者却視而其雍容而營護阿媚而奉承者果誰也畢竟其人之凶國禍家又何如也此輩之於此見害而不見利亦屢矣俱宜竦厭迄可少怠而潛連暗通抵死不釋以至有兩囚之犯而其眞贓畢露或效忠於差祭之時或立跡於頒曆之單相機嘗試窺時漸售此其事豈惟懷恩戀情不忍相捨之故也卽所由來者有之辛壬義理此輩之所讎視也某年義理此家之所諱言也至於明義錄則此輩之所惡聞者也惟其義理之所共惡聞故自然腸肚之暗相連接翻身冒功之習傳襲有訣譸張眩惑之計贊助多方甚至有不敢擬議而不敢說到之浮言浪說必欲澌壞我大中至正莫嚴莫重之眞正大義理此唱而彼和家喩而塗說糾合異類怵惑愚夫凜凜乎朝端換局之擧士流魚肉之禍若將指日可期而何幸聖志卓立聖意堅定一年二年漠然無動得之術加之年來奸賊旣斃妖窩一散忙忙然如魚脫網倀倀焉如瞽失相蝨性喜附則攢刺愈緊盜情憎主則醞釀益急而常時邈似相忘外面寂若無照故訛訕迭興而莫尋其影響幻惑孔張而莫知其端倪向非前參議臣韓用龜秉執甚固樹立卓然而過承匪怒之敎至被遷竄之典則此輩蚓蛇之結鬼蜮之圖亦何由發奸摘伏乎纔見可乘之微隙便售漸試之憯計手脚始露奸肺莫掩此矣身疏所謂窺覘伎倆背馳性癖固可賤惡早宜誅絶者正指此等情態而發也及夫乾斷赫然處分嚴正曉一世之耳目拯萬人於胥溺國論稱快輿情少洩則爲能惡人之仁生道殺人之義孰不欽仰早辨履霜之德逆折奸萌之政孰不攢嘆也哉第其隱情慝謀旣露端緖梟肚獍腸明有結連而未加究覈旋命酌處王章不伸懲討未嚴徒黨寔繁惡草易生則暗地排布安知止此方來禍機寧不凜然矣身疏所謂畢竟有助於明義理嚴隄防則僅僅有目下小效否者卽其憤惋憂懼之懷因言端不能按住也嗚呼矣身雖甚迷頑亦粗知事君之義莫嚴於忠逆之分則豈不知明義錄之爲今日麟經而背馳於此義理者卽爲天地所不容亂臣賊子乎直緣性本愚騃每不欲隨衆依違而曾聞鞠囚致辟之際雖於均施一律者臺閣或有異同於律名之論云故乃以只知吾君之一段愚忠自信本心之無他或慮處分之失中敢以太遽有害地處官爵等說肆然筆之於書有若右袒容護於寸斬無惜之兩囚者然遂致得罪公議爲世大僇俯仰慙痛直欲自斧其吭自斫其舌而尤有所絶憤極冤者矣似聞彼邊之人以矣身之疏謂之名疏轉相稱道云夫辛壬之逆黨卽矣身之世讎也其支流餘派矣身何爲顧惜而兩囚中一人又矣身之私讎也媚讎求名矣身語不至此而勒加溷浼如蒙不潔今此歷溯源頭不避煩猥者非徒爲謝公議正以自守私分是白乎旀愚妄死罪螘蝨賤見常竊以爲聖躬之致愆和每因治化之有梗而治化之有梗每因世道之不靖也世道靖則聖化如何有梗天和由何有愆耶平居憂嘆嫉惡如仇卽矣身向上苦心而頃値新元靜攝有日不勝憂悶慮戀之情轉生紆曲窮極之思猥欲有以達聖志而解聖憂適聖意而慰聖衷故通篇命意專以愆和所由爲主委靡轉伏耿耿致意焉觀於疏末所陳啓發宣暢談辨藥石等語其精神所注命脈所貫可知已妄求媚合探索過深不覺濫越之歸自底無嚴之誅實情如此而已何敢一毫粧撰以添罔上之律乎若如言者所云云則奚但矣身一身臠解有餘雖十口累之竝就殄滅猶不足少贖其窮凶極惡此尤矣身所以魂驚骨戰至冤至痛只願剖腔出心以謝同廷是白乎旀大抵矣身性旣狂率識則頑劣而受恩無際遭知逾實感激之情更不識有高厚報答之念恒不分於水火故慮犯大何淵鑑孔昭恐陷非義亡父遺戒果然今番疏語屢犯必誅之罪窮山點檢血淚盈前喪魂失魄之擧決非常性所出而夫誰恕之夫誰憐之聖明臨上曲垂哀矜惟玆淑問視同輕囚而初供迷荒錯輸在外之疑再招惶遽未暴哀痛之悃仁天必欲全活而赤子自甘入井猶徐加誅任其從容而今而後實無遺恨此世此恩將何少酬猶願速死庶待來生而已矣身罪犯一言蔽萬死無惜是白置傳旨內辭緣惶恐遲晩此與尋常罪囚有異不可以曾經侍從論刑推得情何如啓判付內所供果若所料不問可知爲李明淵是置抱如許冤枉沸懣之情爲一生坑坎刀俎之物覆盆無照幽谷不春者乎翔走喙息之微尙欲各遂其性矧玆明淵官以諫名一言速禍置之不屈不伸不生不滅之中任渠鳴暴無階使予造化莫施則草野之視朝廷後人之視今時謂何等世界乎明淵疏入之日已有設言於故相而出場結梢之徐遲至今者蓋有俟於激而鳴者息平陂者還他平陂是如乎甚矣被誣受衊之端今因可控之會一一直說出款之眞情足令人一讀一涕雖有織貝哆侈十百輩洗舊瘢而覓隱疵終當歸於不見信之科哿矣明淵於是乎絳市之戮六日而蘇活一不辜其恩重保一世家其事大而比之於言者之獲免鬼關豈不誠尤重且大永有辭焉者哉不在多言明淵特放應敎除授令政院牌招入直爲良如敎
정조 21년
傳于金履翼曰應敎窠旣有李明淵除授之命而時任應敎之不參於諡號之座事未前聞其時欲爲處分而未果當該應敎韓用鐸遞差以存館中故事
정조 21년
李海愚啓曰應敎李明淵牌招入直事命下而肅拜之後謂有情勢終不入直事甚未安推考警責何如傳曰處義雖似太過情勢宜欲一伸然而旣承牌又肅命獨乃逡巡於入直以致深夜酬應揆以國綱不可無處分桃源察訪除授使之當日辭朝時任察訪遞付京職
정조 21년
吏曹桃源察訪單李明淵除授事承傳
정조 21년
以左副承旨李儒慶同副承旨成鼎鎭上疏傳于李海愚曰遞差
정조 21년
禁府啓目粘連向前鄭文在亦今以道査觀之與罪人所供不啻相左兺不喩松禁懈弛營校推捉明白於各人等所供則其溺職損體之罪有難容貸依前下傳旨卽其地定配何如判付啓道啓與渠供相左其委折嚴覈捧供仍爲照律以聞爲良如敎
정조 21년
金履翼以義禁府言啓曰姑放罪人鄭文在査啓啓下還囚議處保放罪人李敬培還囚捧供之意敢啓傳曰知道
정조 21년
禁府啓目善績前僉使李敬培原情云云傳旨內辭緣泛稱遲晩刑推得情何如判付啓何足責令兵判嚴棍懲罪爲良如敎
정조 21년
禁府啓目粘連沈景文鄭宗柱趙雲衢姜時煥等段到任屬耳流來反逋固難一時準捧從實報營事勢雖或似然末乃反仍罪實難逭申大有李顯默申在德金和鍾趙秀民等段許久在任一味抛置徒擁虛簿逐年反作者揆以糴法俱極可駭鄭宗柱申大有李顯默金和鍾趙秀民方在姑放中竝還囚捧供後勘處沈景文趙雲衢姜時煥申在德竝依前草記拿來權襈段頃因拿來草記批旨雖已放送論其罪犯與沈景文宜無異同一體拿來後勘處何如判付啓依允其中時任守令察訪等赴任屬耳勢難一齊收殺更觀來頭勤慢狀聞事分付道臣爲良如敎
정조 21년
草莽臣宋煥箕疏曰伏以賤臣之罪戾愈往愈深而聖上之開諭愈勤愈摯雖慈父之詔迷子何以加此所帶水部之職不待臣之陳懇特賜解免至若世道經筵之敎亦莫非所以曲爲臣地以開臣進身之路夫世道之責經筵之任固非如臣無似者所可擬議而前後批諭又如是丁寧諄複臣雖極迷頑亦非木石也到此地頭豈無私自感動於愚衷者乎是以冒膺之嫌不敢復顧難强之疾亦未暇恤已於日昨起發以爲寸寸前進之計而孱骸危喘實無趲程之望姑不知何日可抵城外此尤臣罪上添罪惶懼不自安者也抑臣別有不得已仰煩崇聽者臣旣在道則近侍之臣尤不宜相守伏乞聖明曲垂諒察亟收偕來之命至於馹騎廚傳亦非賤臣所敢安竝冀卽令還寢俾得以安意作行千萬幸甚臣無任云云答曰省疏具悉卿懇聞欲上來欣企何言偕來承宣與馹騎廚傳皆是應行之常例卿須安心仍傳于李海愚曰此批答令偕來承旨傳諭
정조 21년
大護軍趙尙鎭上疏曰伏以太廟親享聖慕克伸春邸始講吉期方佇慶祝之忱曷有其極仍伏念臣以樗櫟散材忝叨鎖鑰重任十朔分憂一事蔑效日夕兢懼惟罪戾是俟京兆擢秩之命忽下於千萬夢想之外府吏齎誥旨遠傳非常之寵營府聳動有隕之恩闔衙懽喜臣獨以榮爲懼聞命若驚自忝誤恩今爲二朔神精怳恤寢夢悸噩實不知何以致此也猗我聖上二紀陶鑄之治天地之大也雨露之均也洪纖巨細之具形色得性命者孰不囿於化育涵養之仁而若其曲費造化過蒙生成者歷數廷臣豈有臣比以其人則冥眛憒劣自入匐匍之井而我殿下拯濟之以其蹤則臲卼畏約殆同槁枯之木而我殿下吹噓之內而近密之使令也外而藩牧之委寄也有如顧我而復我不啻恩斯而勤斯全保之過而拂拭之拂拭之過而拔擢之以至今上卿之躐躋而其過極矣噫弱植之培土過則反害茁長羸馬之載物過則必致顚仆今臣恩數之有逾涯分峻秩之不稱人器者亦有甚於弱植之過培羸馬之過載微臣過福之憂決知無幸聖主則哲之明抑恐爲累噫超遷至上大夫而班聯九卿者隆顯何如也難愼亦何如也雖如才德可堪聲望素著者初聞晉擢之命力請渙汗之恩者例也由其例也故肝膈之籲殊涉外面巽讓之牘或近文具今臣此言恐不免爲隨衆按例之辭而以臣蹙蹙情地之靡安倥倥文質之無當雖於尋常宿硏之除每念揆分之義輒思循墻之走況此千千萬萬未自期未敢當之恩乎區區必辭之情不待畢辭父母孔邇庶幾垂憐臣於在北之日猥從縣道略暴微懇疏到職遞未獲登徹納符體重反面誠急冒肅新資殆若固有退自前席慙惶靡措仍値淸齋縮伏度日摠管新除又下此際庚牌荐降陪衛義重不假他顧章皇祗肅而若夫難冒之義如右所陳今始冒入文字仰于崇嚴伏乞聖慈諒臣所辭之非出飾讓將臣資憲新階亟命收還以重公器以安私分千萬幸甚臣無任云云答曰省疏具悉卿其勿辭行公
정조 21년
左副承旨李儒慶同副承旨成鼎鎭疏曰伏以臣等卽伏見囚供判付下者有除職之命相顧愕眙不勝訝惑之至噫嘻此囚之疏救向時處分之兩罪人不可以今之一張自明之說有所掩覆也明矣朝廷之公議猶沸三司之聲討未已殿下遽施曲貸之恩旣放釋之不足又縻以華銜有若尋常無故者然臣等旣在出納之地聖敎之下雖不得不頒布而愚衷所激有不能自已玆敢略陳短章伏願聖明亟收成命以嚴隄防仍治臣等不職之罪焉臣無任云云
정조 21년
答曰省箚具悉見應敎李明淵之供語其所秉執非爾等所敢雌黃者況旣白脫其所收用卽當然底事不問曲直謄納出場以前箚語爾等之擧措有辱玉堂古有辱臺之罰若爲爾等設付標爾等之名於登瀛錄以爲忝其選者之戒
정조 21년
校理尹悌東副修撰洪秀晩聯名箚子原本未下
정조 21년
丁巳四月初十日午時上御重熙堂右副承旨入侍時右副承旨李海愚假注書李允謙記注官金良倜記事官金珍恪以次進伏訖命書禮曹輪對官望單子判付江原監司徐有防狀啓雨澤農形事判付訖命退承史以次退出